A kormány arra utasította Nebih-et, hogy miután végzet a multik által forgalmazott élelmiszerek összehasonlító elemzésével, haladéktalanul vizsgálja meg, hogy a Magyarországon kapható konzervativizmus miért silányabb minőségű a nyugati változatnál.

A Nébih a vizsgálatot már le is zárta, annak eredményét lapunknak sikerült megszereznie. Ebből kiderül, hogy a hatóság szakemberei az összehasonlító elemzést műszeres mérés és érzékszervi tesztelés segítségével készítették el.

A műszeres mérés során a nyugati és a magyarországi konzervativizmus összetevőit hasonlították össze:

Összetevő Nyugati országokban árult konzervativizmus Magyarországon árult konzervativizmus Hagyományok tisztelete Ebből: - szokásjog - kulturális örökség - vallásosság - néptánc, szotyi, disznóölés 25 % 10 % 10 % 5 % 0 % 10 % 0 % 0 % 0 % 10 % Szabadságszeretet 10 % 0 % Tekintélytisztelet Ebből: - a meglévő intézmények iránti - a vezérnek járó 15 % 15 % 0 % 15 % 0 % 15 % Állandó változtatás, permanens forradalom, visszamenő jogalkotás 0 % 50 % Gyanakvás az állami beavatkozással és a társadalom-mérnökösködéssel szemben 27 % 0 % Széleskörű műveltség, stílus, jó modor 10 % 0 % Családi értékek védelme Ebből: - házastársi hűség - homofóbia 10 % 10 % 0 % 10 % 0 % 10 % Rajongás a vadászatért 3 % 15 % Összesen 100 % 100 %

Az érzékszervi vizsgálatok megállapítása szerint a nyugati konzervativizmusnak lényegesen jobb az állaga. Az egyik tesztelő szerint az illata a régi kastélyok ódon illatára emlékeztet, az íze mély, lecsengése hosszú, szépen lekerekített savakkal. A másik ellenőr a kóstolás során meglepő frissességet vélt felfedezni, ami kellemesen egészítette ki a megszokott, karakteres ízvilágot. A munkatársak lejárt termékkel nem találkoztak, a természetes tartósítószer miatt ez az áru gyakorlatilag korlátlan ideig eláll.

A magyarországi konzervativizmussal kapcsolatban nem voltak ennyire megelégedve a tesztelők. – Már az illata is émelyítő volt, a kiszellőzetlen fociöltöző szagára emlékeztetett – számolt be az egyik. – Amiben évek óta lóg egy ottfelejtett zokni – tette hozzá a másik. Az ízt meghatározhatatlannak nevezték. – Keveredik benne minden. Mintha beleömlött volna az avas disznózsírba a megpimpósodott lőré – próbálta felidézni az élményt a harmadik. Az állagot valamennyien nyúlósnak, ragacsosnak és bizarrnak nevezték.

A Nébih szakemberei végül megállapították, hogy a magyarországi konzervativizmus valójában egy újracsomagolt termék, amely vegyesen tartalmazza a bolsevizmus és a nacionalizmus készleten maradt, megromlott alapanyagait.

A hatóság ezért úgy döntött, hogy ezt a terméket azonnal ki kell vonni a forgalomból, mert káros az egészségre, a gyártót pedig kitiltotta a magyarországi piacról a fogyasztók sorozatos megtévesztése miatt.

Információnk szerint a gyártót meglepte a döntés, mert az oroszországi piacon ugyanez az áru minden szükséges engedélyt megkapott.